Jesús tjevele wa yupj jis lal:
—Nun quelel la nojí,
napj nu tjijyütütj jin ca la müjí nun.
Napj pꞌiyá ca la mon Mpapay lal jupj ca pꞌa wa jas majamas nucopj la pꞌacj.
Mpes nin ca la mijis Mpapay.
Pꞌa wa ca ncuwim nun ntꞌa nucopj la pꞌacj.
Nucopj ncon̈cos lovin.
Ninana Dios Cjües jupj.
Jupj gente sin ꞌyüsa liji tꞌücꞌ way Dios poꞌó.
Dios ma jisas ma polel jis la taꞌes Dios Cjües yupj jisas moꞌó.
Yupj ma jus nlay jupj jáꞌasa.
Ma salejepj pjacj jupj,
mpes nin.
Nun solejé cana Dios Cjües.
Jupj nun jis lal püꞌü,
ne jupj ca mpüꞌüm nujos moꞌó pꞌa jyawca na.
”Napj jum na,
ma ca nusapj nacj.
Ncuwis ca nun ntꞌa niswá.
Po quina way nosis casá patjá ma ca nus nucucj niswá;
nun pꞌin ca nus nucú niswá.
Napj püꞌüs mpes,
nun mpatjaqué wa ca.
Nin jawas,
Dios Cjües tjacꞌ na nujos moꞌo la pütꞌüs,
nun ca jus nlayé napj Mpapay mpes ꞌos.
Ca jus nlayé wa nun napj mpes jotjaqué wa.
Ca jus nlayé napj nun mpes ꞌos wa.
¿Cana quelel la niji?
Nun popa selé napj jyütütj,
liji wa niná,
ninana quelel la niji tꞌücꞌ way.
Jupj quelel la niji na,
Mpapay ca quelel la mijis jupj.
Napj ca quelel la mejay wa jupj,
ne ca mis jupj ntꞌa,
jas müꞌüsüs ca la mejay jupj napj mpes —nin tjevele Jesús yupj jis lal.
Jesús nin tjevele na,
Judas pꞌa wa (Judas Iscariote tulucj) la tjiꞌyüya jupj:
—¿Tsjan mpes jipj ca qjuisin müꞌüsüs la mijin cupj pꞌin jipj mpes?
¿Tsjan mpes ma ca sin müꞌüsüs la mijin pjü wa nosis casá patjá?
Jesús jupj lal tjevele:
—Nun popa quelel la niji na,
napj velé jin liji jupj.
Ninana liji na,
Mpapay ca quelel la mijis jupj,
ne cupj ca nlaca jupj ntꞌa jupj jos moꞌo la pütꞌüs.
Pjü ma quelel la najay,
mpes ma wa pjü ntꞌa ca nlaca la pütꞌüs yupj jisas moꞌó.
Ma quelel la najay na,
ma wa lajay napj velé jin.
Nin mpes ma wa lajay Dios jos jinwá.
Napj nusin ꞌyüsa lejay,
ma napj nola mpes nin velé.
Napj velé Mpapay jola mpes.
Jupj nin tjejyama.
”Napj püꞌüs nun lal pꞌin,
nin tjevelé nun lal,
nusin ꞌyüsa lejay mpes.
Dios Cjües tjacꞌ na,
jupj ca nusin müꞌüsüs la mijis pjü way.
Jupj ca la mijis nujola mpalas pjü way napj tjevelé nun jis lal.
Jupj jacꞌ nucopj la pꞌacj.
Mpapay ca jas majamas jupj nun ntꞌa napj mpes.
”Napj lejay ma nujola nsem pjü mpes.
Napj ma nola jinwá,
nin pꞌiyá ma nujola nsem lejay napj.
Tꞌücꞌ way nin lejay nun mpes.
Más ꞌüsüs lejay nun mpes nosis casá patja lajay lal.
Po ma pajal nin nujola tꞌas napj jum quinam.
Ma wa locj meyá.
Nujola tapalas napj tjevelé nun jis lal.
Tjevelé:
‘Napj jum nas quinam,
niswa ca ncuwis nun ntꞌa’.
Nun quelel la cüjí napj,
ꞌücj nujos nactsja nun napj jum Mpapay ntꞌa.
Más püné jupj napj lal.
Nin tjevelé quinam nun jis lal,
ma nin tepyala na pꞌin,
mpes nin tepyala na napj tjevelé,
nun ca mponé napj nin poꞌó.
”Ma polel pülücj la veles nun jis lal quinam.
Diablo jacꞌ quinam.
Jyüꞌta jupj nosis casaꞌá.
Jupj pꞌiyá ma polel malala la nqjuijis.
Napj jum Mpapay jos jin lo jay.
Najas nosis ntꞌa patja jus nlayecj ca napj pajal quelel lejay Mpapay,
mpes pjü ni jütüta,
pjü nin lejay napj.
Mas quepé —nin tjevele Jesús.